Հայտնի է այս կրծողների մոտ 50 տեսակ, որոնք բնակվում են Եվրոպայի, Ասիայի և Ամերիկայի անտառներում: Երբեմն բնակվում են նաև այգիներում: Հետաքրքիր է, թե ինչպե՞ս. շատ ավելի հեշտ, քան անտառներում, որովհետև այգիներում լի՜քը բարի մարդիկ կան, ճիշտ քեզ նման, ովքեր մեծ սիրով կերակրում են այս փոքրիկ կենդանիներին: Սկյուռները շատ ճկուն են: Նրանք արագ ու սահուն կարողանում են բարձրանալ ծառերի վրա և բույն պատրաստել այնտեղ: Իսկ եթե հանկարծ ընկնեն այնտեղից, անհանգստանալու կարիք չկա: Որովհետև սկյուռիկներն էլ կատվի նման կարող են թռչել հիսուն հարկանի շենքից և չվնասվել: Գաղտնիքը պոչի մեջ է. այդպիսի դեպքերում այն ծառայում է իբրև պառաշյուտ: Սկյուռները նաև հրաշալի լողորդներ են: Նրանց միակ դժվարությունն այն է, որ պոչը ոչ մի դեպքում չպետք է թրջվի, թե չէ իսկական խարսխի պես խեղճ սկյուռիկին կքաշի ներքև: